ངོས་ཀྱི་ངོ་ཤེས་པའི་གྲྭ་བ་ཞིག་བཙོན་ཁང་དུ་ལོ་༡༨རིང་ངལ་རྩོལ་དུ་རྒྱུག་ནས་བསྡད་པ་རེད།དཀའ་ངལ་ཞེ་དྲགས་བྱུང་བཞགངེད་གཉིས་བར་སྐད་ཆ་བྱུང་སྐབས་ཁོང་ལ་ཁྱེད་རང་ལོ་དེ་འདྲ་ཞིག་གི་རིང་བཙོན་ལ་བསྡད་དེ་དཀའ་ངལ་ག་རེ་བྱུང་ཞེས་བཀའ་འདྲི་ཞུས་སྐབས།ཁོང་གིས་ངོས་ལ་གནས་ལུགས་ཁ་ཤས་ཐད་ཉེན་ཁ་བྱུང་མྱོང་ཟེར།དེ་དུས་ངོས་ནས་ཉེན་ཁ་ཟེར་དུས་སྲོག་གི་ཉེན་ཁ་ཡིན་རྒྱུ་རེད་དྲན་བྱུང་།ཉེན་ཁ་ག་རེ་བྱུང་ཞེས་འདྲི་སྐབས།སྙིང་རྗེ་ཉམས་པའི་ཉེན་ཁ་བྱུང་ཟེར།བཙོན་ཁང་དུ་སྡུག་པོ་གཏོང་མཁན་ཚོའི་གྲས་ལ་ཞེ་སྡང་སྐྱེས་ཏེ་སེམས་ནང་སྙིང་རྗེ་ཉམས་འགྲོ་ཡི་འདུག་ཟེར།སྙིང་རྗེ་ཉམས་ན་ཉེན་ཁ་ཞེ་དྲགས་ཆེན་པོར་བརྩིས་བསྡད་པ་རེད།དེར་བརྟེན།དེ་ཚོའི་གྲས་ཀྱིས་ག་རེ་ཟེར་གྱི་ཡོད་ལབ་ན་སྙིང་རྗེ་ཟེར་བ་དེ་གལ་ཞེ་དྲགས་ཆེན་པོར་རྩིས་ཏེ་ཉམས་ལེན་བྱས།ལྷག་པར་དུ་སོ་སོར་སྡུག་པོ་གཏོང་མཁན་ཚོར་སྙིང་རྗེ་སྒོམ་ནས་བསྡད་པ་རེད།དེ་ཚོའི་གྲས་དེ་ལུས་པོར་དཀའ་ངལ་ཡོད་པ་རེད་དེ།སེམས་ལ་ཞི་བདེ་དང་སེམས་ལྷོད་ལྷོད་བྱས་ནས་བསྡད་ཐུབ་ཡོད་པ་རེད།ལུས་ཀྱི་བདེ་སྡུག་དང་སེམས་ཀྱི་བདེ་སྡུག་བསྡུར་ན་སེམས་ཀྱི་བདེ་སྡུག་ཞེ་དྲགས་གལ་ཆེ་བ་རེད་ཤགདེ་རིང་ཁ་སང་འཛམ་གླིང་འདི་དངོས་པོ་ཡར་རྒྱས་གཏོང་རྒྱུ་རྐྱང་རྐྱང་ལ་བསམ་བློ་བཏང་ནས་འགྲོ་བསྡད་པ་དེས་ཕྱི་ལུས་པོའི་སྡུག་བསྔལ་ཉུང་དུ་འགྲོ་རྒྱུ་དང་།མཐུན་རྐྱེན་ཡག་ཏུ་ཕྱིན་ནས་འཕྲོད་བསྟེན་དང་འབྲེལ་ཏེ་ལུས་ལ་བདེ་སྐྱིད་ཡོང་གི་ཡོད་ཀྱང་།སེམས་ཀྱི་སྡུག་བསྔལ་ཉུང་དུ་འགྲོ་རྒྱུ་དང་བདེ་བ་མང་དུ་འགྲོ་བར་ཕན་གྱི་ཡོད་པ་མ་རེད།ཆོས་ཡོད་མཁན་དང་ཆོས་མེད་མཁན་ཡིན་ནའང་རེད།གང་ལྟར་ང་ཚོ་མི་ལ་ཡོད་པའི་ལྷན་སྐྱེས་ཀྱི་བྱམས་བརྩེ་ཟེར་བ་དེ་གལ་ཆེན་པོ་ཞེ་དྲགས་འདུགཅེས་གསུངས།ཡང་ཆོས་ལུགས་ཕྱོགས་འཐེན་གྱིས་དུམ་བུར་ཕྱེས་པ་ཡིན་ན་ཆོས་དེ་ཉོན་མོངས་པའི་བེད་སྤྱོད་བྱེད་ཐབས་སུ་ཆགས་ཀྱི་ཡོད་པས་ངེས་པར་དུ་ཆོས་ལུགས་མཐུན་སྒྲིལ་དགོས་གལ་ཆེ་སྐོར་ལ་ཁོང་གིས།དུས་ཚོད་འདིར་ཆོས་ལུགས་མཐུན་སྒྲིལ་བྱེད་དགོས་པ་དེ་ཧ་ཅང་གལ་ཆེན་པོ་རེད་འདུགདེ་རིང་ཁ་སང་འཛམ་གླིང་འདིའི་ནང་ཆོས་ལུགས་མི་འདྲ་བ་རྒྱུ་མཚན་དུ་བྱས་ཏེ་གསོད་རེས་མང་པོ་ཡོང་གི་འདུགགནས་སྟངས་དེ་དག་དཔེ་མི་སྲིད་པའི་ཐབས་སྐྱོ་བོ་རེད།བྱམས་བརྩེའི་བསླབ་བྱ་འཁུར་ཡོང་མཁན་དེ་ཆོས་ལུགས་ཁག་ཆགས་ཀྱི་ཡོད་པ་རེད།ཆོས་ལུགས་དེ་དག་ཚང་མ་མི་དང་འབྲེལ་བ་ཡོད་པའི་རིག་གཞུང་ཞིག་རེད།མི་ལ་བྱམས་བརྩེ་ཟེར་བ་དེ་གལ་ཆེན་པོ་ཡིན་དུས་ལྟ་གྲུབ་ཡོད་པའི་ཆོས་ལུགས་དེ་དག་ཚང་མས་བྱམས་བརྩེ་བཤད་ཀྱི་ཡོད་པ་རེད།མི་ལ་དེ་དགོས་མཁོ་ཡོད་པ་ཡིན་དུས་ཆོས་ལུགས་ཁག་ཚང་མས་བྱམས་བརྩེ་བྱམས་བརྩེ་ཞེས་ཚང་མས་བཤད་ཀྱི་ཡོད་པ་རེད།འཇིག་རྟེན་བཀོད་པ་པོ་འདོད་མཁན་གྱི་ཆོས་ལུགས་ཁག་ཡིན་ན་བྱམས་བརྩེ་གཙོ་བོ་བཤད་ཀྱི་འདུག་གཱམདོར་ན་དཀོན་མཆོག་ཟེར་བ་དེ་ག་འདྲ་ཞིག་ཡོད་པ་རེད་ཅེས་ན་བྱམས་བརྩེ་མཐར་ཐུག་པའི་རང་བཞིན་རེད་ཅེས་བཤད་ཀྱི་ཡོད་པ་རེད།དེ་ལྟར་ཡིན་དུས་འདས་པའི་ལོ་ངོ་སྟོང་ཕྲག་གཉིས་དང་།རྒྱ་གར་ལ་ཆ་བཞག་ན་ལོ་སྟོང་ཕྲག་གསུམ་དང་བཞིའི་རིང་ནས་ཆོས་བརྒྱུད་མི་འདྲ་བ་མང་པོ་བྱུང་ཚར་བ་དེ་དག་ཚང་མས་བྱམས་བརྩེ་བཤད་ཀྱི་ཡོད་པ་རེད།ཡིན་ན་ཡང་ཆོས་ལུགས་དེ་དག་ལ་ལྟ་གྲུབ་མི་འདྲ་བ་ཡོད་པ་རེད་ལ།ལྟ་གྲུབ་མི་འདྲ་བ་དེ་དག་མིའི་ཁམས་དང་མོས་པ་མི་འདྲ་བ་ཡོད་པ་ཡིན་དུས་ལྟ་གྲུབ་མི་འདྲ་བའི་རྐྱེན་གྱིས་བྱུང་ཡོད་པ་རེད།དཔེར་ན་སངས་རྒྱས་བཅོམ་ལྡན་འདས་ཀྱི་ཆོས་ལུགས་ལ་ཆ་བཞག་ན།བཅོམ་ལྡན་འདས་ཀྱི་རྗེས་འབྲང་བ་གཅིག་ཡིན་པ་གཅིག་གྱུར་ཡིན་ན་ཡང་ལྟ་གྲུབ་མི་འདྲ་བ་མང་པོ་འདུག་གཱལྟ་གྲུབ་དེ་དག་ཚང་མ་བྱམས་བརྩེ་གོང་འཕེལ་གཏོང་ཐབས་རྐྱང་ཆགས་ཡོད་པ་རེད་ལ།དམིགས་ཡུལ་དེ་མི་བྱམས་བརྩེ་དང་ལྡན་པ་ཞིག་ཆགས་ཐབས་ཀྱི་ལྟ་གྲུབ་མང་པོ་བྱུང་ཡོད་པ་དང་།འཇིག་རྟེན་བཀོད་པ་པོར་ཆགས་བཞག་ན།དཀོན་མཆོག་དང་ཨ་ལཱ་ལྟ་བུར་མཚོན་ན་བྱམས་བརྩེ་ལྡན་པ་ཞིག་བཤད་ཀྱི་ཡོད་པ་རེད།བྱས་ཙང་འཇིག་རྟེན་བཀོད་པ་པོ་བཤད་དུས་དཀོན་མཆོག་དེ་བྱམས་བརྩེའི་བདག་ཉིད་ཅན་ཡིན་དུས་ང་ཚོ་ཚང་མ་བཀོད་པ་རེད་ཅེས་བཤད་ཡོད་པ་རེད།ང་རང་ཚོ་མི་ཚང་མ་དེ་བྱམས་བརྩེའི་བདག་ཉིད་ཅན་གྱི་འཇིག་རྟེན་བཀོད་པ་པོ་དཀོན་མཆོག་གི་སྲས་ལྟ་བུ་ཆགས་བསྡད་ཡོད་པ་རེད།དེ་ཡིན་དུས་འཇིག་རྟེན་བཀོད་པ་པོའི་ཆོས་ཉམས་ལེན་བྱེད་མཁན་ཞིག་ཡིན་ན་གཅིག་གིས་གཅིག་ག་རེ་བྱས་ནས་གསོད་ཀྱི་ཡོད་པ་རེད།ཚང་མ་དཀོན་མཆོག་གི་སྲས་གཅིག་པ་རེད་ཨཱ།དཀོན་མཆོག་དེ་བྱམས་བརྩེའི་བདག་ཉིད་ཅན་ཡིན་དུས་སོ་སོ་བྱམས་བརྩེའི་བདག་ཉིད་ཅན་ཞིག་བྱེད་དགོས་པ་ལས་གཅིག་གིས་གཅིག་ལ་དབང་ཡོད་དང་།ཐུབ་ཚོད་བཏང་གསོད་རེས་བྱས་བསྡད་པ་ཡིན་ན་འཇིག་རྟེན་བཀོད་པ་པོ་དཀོན་མཆོག་འདོད་པའི་མཚན་ཉིད་ཚང་མ་སོང་ཨཱ།སྤྱིར་འཇིག་རྟེན་བཀོད་པ་པོ་འདོད་མཁན་གྱི་ཆོས་བརྒྱུད་དེ་དག་གི་ནུས་པ་ཤུགས་ཆེན་པོ་རེད་འདུགང་རང་ལ་ཡི་ཤུ་དང་ཧུན་རྡི།ཇོའུ།ཁ་ཆེའི་ཆོས་གྲོགས་མང་པོ་ཡོད།འཇིག་རྟེན་བཀོད་པ་པོའི་ཆོས་ལ་ཁ་ཞེ་གཉིས་མེད་ཀྱིས་དད་པ་བྱེད་མཁན་མང་པོ་དང་ཧ་ཅང་ཡག་པོ་རེད་འདུགདེ་ཡིན་དུས་ཆོས་ལུགས་ཚང་མས་རྩ་བའི་བྱམས་བརྩེ་བཤད་ཀྱི་ཡོད་དུས་ཆོས་ལུགས་མཐུན་སྒྲིལ་བྱ་རྒྱུ་དེ་གལ་ཆེན་པོ་རེད་འདུགཆོས་ལུགས་ཀྱི་ནང་དུ་གང་བཤད་པ་དེ་དག་ལ་མ་ཉན།དེ་ང་རང་གི་ཆོས་རེད་ཅེས་རང་དང་གཞན་ཞེས་ཕྱོགས་འཐེན་གྱིས་དུམ་བུར་ཕྱེས་པ་ཡིན་ན་ཆོས་དེ་ཉོན་མོངས་པའི་བེད་སྤྱོད་བྱེད་ཐབས་ལ་ཆགས་པ་རེད།དེ་ཧ་ཅང་ཐབས་སྐྱོ་བོ་ཆགས་པ་རེད།ཅེས་གསུངས་སོང་།